18.

A 36. cikk helyébe a következő szöveg lép: „36. cikk A munkaszerződés megszűnéséből eredő költségek (1) A 29. cikk (3) bekezdésétől eltérve meg lehet téríteni azokat a többletköltségeket, amelyek a képviselők és a helyi asszisztenseik között létrejött munkaszerződéseknek a képviselői mandátum lejárta okán történő megszűnése esetén keletkeznek, amennyiben ezeket a kiadásokat az alkalmazandó nemzeti munkaügyi jogszabályok – ideértve a kollektív szerződéseket is – előírják. (2) Az (1) bekezdés nem alkalmazandó, amennyiben: a) a képviselőt újraválasztják a következő parlamenti ciklusra; b) a képviselő hat hónapnál rövidebb ideig gyakorolta mandátumát; c) a képviselő a mandátuma vége előtt nem tett eleget a kellő időben a munkaszerződés megszűnésére vonatkozó törvényes kötelezettségeinek, ideértve a felmondási időt is, kivéve, ha mandátumának végét nem lehetett előre látni; d) az asszisztens ugyanerre az időszakra valamely közösségi intézménytől egyéb bérjellegű juttatást kap, vagy őt valamely másik képviselő vagy képviselői csoport alkalmazza; e) a felek közötti különleges megállapodásból fakadó költségekről, illetve a törvényes vagy megállapodásos kötelezettségeken felüli jutalomra vonatkozó döntésről van szó a munkaszerződés megszűnésekor. (3) Az érintett képviselő mandátumának lejártát követő három hónapon belül a képviselő ellenjegyzésével a kifizetőhely nyújtja be az illetékes szolgálatnak az (1) bekezdés szerinti költségtérítésre irányuló kérelmet, pontosan megjelölve a kifizetés jogalapját. (4) Ha a képviselők az alkalmazandó nemzeti munkaügyi jogszabályok értelmében az (1) bekezdés hatálya alá eső költségek tekintetében a 29. cikk (4) bekezdésében említett összegnél háromszor nagyobb összeget kötelesek fizetni, ez az összeg kivételes jogcímen téríthető meg, a szabályosan kiállított, és az illetékes nemzeti hatóságok által kötelező jelleggel igazolt dokumentumok bemutatásával. A kifizetési kérelmet a (3) bekezdésben részletezett eljárás szerint kell benyújtani. (5) Egy munkaszerződés megszűnésével kapcsolatos, az (1)–(4) bekezdés értelmében nem megtéríthető költségek fedezése céljából a képviselők utasíthatják kifizetőhelyüket, hogy a 29. cikk (4) bekezdésében említett összegből különítsen el pénzeszközöket és vigye át azokat a következő pénzügyi évekre, amennyiben az alábbi feltételek teljesülnek: a) a képviselő megfelelő írásos dokumentációval bizonyította, hogy az Európai Parlamenten kívül és európai parlamenti képviselők részvétele nélkül azon ágazaton belül, amelyhez a munkaszerződés kapcsolódik, működik egy bevett gyakorlat, amely szerint a jogszabályban meghatározott minimumon felüli végkielégítéseket fizetnek; b) az a) pontban meghatározott gyakorlatnak megfelelő végkielégítési összegeket a helyi asszisztens munkaszerződése tartalmazza. A szerződés szerinti összegek semmilyen körülmények között nem haladhatják meg a foglalkoztatási évenként számolt egy-egy havi jövedelmet; c) az elkülönített összegeket a 35. cikk szerinti éves elszámolási eljárás során alkalmazottankénti bontásban jelentik be. A kifizetőhely külön bankszámlát nyit a pénzeszközök számára és az elszámoláshoz évente bankszámlakivonatot nyújt be. A kifizetőhely minden pénzügyi évben csak az aktuális parlamenti ciklus kezdetétől az adott pénzügyi év végéig, vagy ha a szerződés abban az évben lejár, a szerződés lejártáig tartó foglalkoztatási időszakoknak megfelelő összegeket különíthet el. Az elkülönített összegek után kapott kamatokat az éves elszámolási eljárás idején kell bejelenteni. A többlet- vagy fel nem használt összegeket évente és az adott munkaszerződés lejártakor vissza kell téríteni a Parlamentnek.”